b'\n_START_ARTICLE_\nEsquadres de Catalunya\n_START_SECTION_\nOrganitzaci\xc3\xb3\n_START_PARAGRAPH_\nEl cos era nodrit per persones naturals de Catalunya. Durant les direccions de Pere Anton Veciana i el seu fill Pere M\xc3\xa0rtir Veciana els seus membres eren escollits directament per aquests. Era for\xc3\xa7a habitual incorporar familiars de membres del cos convertint-lo en un cos altament endog\xc3\xa0mic. No obstant aix\xc3\xb2 a final del segle\xc2\xa0xviii durant el per\xc3\xadode en qu\xc3\xa8 Felip Veciana dirigia el cos aquestes no tots eren directament incorporats per aquest, sin\xc3\xb3 per les autoritats de la Reial Audi\xc3\xa8ncia incorporant-s\'hi delinq\xc3\xbcents, antics convictes, i contrabandistes. Pel que fa als comandants i als caporals havien de tenir un m\xc3\xadnim d\'educaci\xc3\xb3 (havien de saber llegir i escriure), i se\'ls hi exigia uns m\xc3\xadnims rudiments de bones costums, ja que rebien enc\xc3\xa0rrecs (despachos) directament del capit\xc3\xa0 general._NEWLINE_El projecte original planejava una for\xc3\xa7a de pr\xc3\xa0cticament dos mil homes distribu\xc3\xafts arreu de tots els corregiments de Catalunya. Tanmateix aquest projecte no prosper\xc3\xa0 per diverses vicissituds internes i externes essent redu\xc3\xaft nom\xc3\xa9s a tres esquadres radicades a Valls, Riudoms i Rodony\xc3\xa0 amb una dotzena d\'homes._NEWLINE_Cornet esmenta quatre moments en qu\xc3\xa8 les forces de les Esquadres augmentaren el 1721; el 1817 moment en qu\xc3\xa8 passaren a anomenar-se Esquadres de Valls; i el 1844, desenvolupant efectivament el decret de 24 de maig 1842, moment en qu\xc3\xa8 adoptaren el nom d\'Esquadres de Catalunya._NEWLINE_A la fi del segle\xc2\xa0xviii hi havia esquadres a Valls (on residia el primer comandant), a Riudoms (resid\xc3\xa8ncia del segon comandant), Falset, Santa Coloma de Queralt, Torres de Segre, Piera, Solsona, l\'Arbo\xc3\xa7, Santa Coloma de Farners, Sant Celoni, Figueres, Balaguer, Mora d\'Ebre, la Seu d\'Urgell i Olot._NEWLINE_Una descripci\xc3\xb3 de la darreria del segle\xc2\xa0xviii esmenta la seva composici\xc3\xb3 en un comandant primer, un comandant segon, catorze caporals i 105 mossos._NEWLINE_Pi i Arimon coincideix amb la composici\xc3\xb3 del cos feta per Col\xc3\xb3n el 1793 i a mitjan segle\xc2\xa0xix es constata la creaci\xc3\xb3 d\'un Reglament proposat el 4 d\'abril de 1816 pel Capit\xc3\xa0 General D. Francisco Javier de Casta\xc3\xb1os i aprovat per reial ordre de 6 d\'abril de 1817 el formaven un comandant, catorze caporals i oficials i 500 places de sotscaporals i mossos. Els caporals de les Esquadres tenien assimilada la graduaci\xc3\xb3 militar de sotstinent i el Comandant la de tinent coronel si no disposava de major graduaci\xc3\xb3 militar. La partida pressupost\xc3\xa0ria per al manteniment derivava de la prov\xc3\xadncia (\xc3\xa9s a dir de la Diputaci\xc3\xb3 de Barcelona)._NEWLINE_Pocs anys despr\xc3\xa9s Gaiet\xc3\xa0 Cornet detalla una mica m\xc3\xa9s aquesta organitzaci\xc3\xb3. Esmenta que era organitzada en catorze esquadres radicades a Pla de Cabra, Riudoms, Mora d\'Ebre, la Seu d\'Urgell, la Pobla de Segur, Torres de Segre, Santa Coloma de Farners, Sant Celoni, Peralada, Moi\xc3\xa0, Torell\xc3\xb3, l\'Arbo\xc3\xa7, Solsona i Barcelona. Cadascuna d\'aquestes esquadres tenia assignada una pla\xc3\xa7a de caporal, una de sotscaporal, i 33 mossos i era formada per tres subdivisions.\n_START_SECTION_\nActivitat\n_START_PARAGRAPH_\nA final del segle\xc2\xa0xviii tenien atribu\xc3\xafdes les funcions d\'auxiliar a l\'administraci\xc3\xb3 de just\xc3\xadcia, detenir els criminals i posar-los a disposici\xc3\xb3 judicial; tamb\xc3\xa9 perseguien als desertors pels quals rebien una gratificaci\xc3\xb3 extraordin\xc3\xa0ria. Rendien comptes al capit\xc3\xa0 general de Catalunya i a la sala criminal de la Reial Audi\xc3\xa8ncia. El comandant habitualment residia a Valls i el caporal de Barcelona rendia comptes di\xc3\xa0riament amb la Secretaria de la Capitania General i si efectuava detencions tamb\xc3\xa9 ho feia amb la Sala Criminal. Tamb\xc3\xa9 tenien atribu\xc3\xafdes les funcions de persecuci\xc3\xb3 de la falsificaci\xc3\xb3 de moneda._NEWLINE_En aquella \xc3\xa8poca el sou era de 20 rals d\'ardit diaris per als primer comandant, 10 per al segon comandant, 11 per al caporal que residia amb el comandant, 9 rals per a la resta de caporals, i tres rals i mig per als mossos. Aquest salari sortia directament de les arques de les viles i ciutats segons dictat del capit\xc3\xa0 general. No rebien ni pa ni allotjament, que havien de proporcionar-se amb els seus propis ingressos._NEWLINE_Durant el primers anys les esquadres tenien una certa visi\xc3\xb3 "rom\xc3\xa0ntica" i pert\xc3\xa0nyer al cos tenia un cert prestigi. Tanmateix a la darreria del segle\xc2\xa0xviii els membres del cos mal vistos per la poblaci\xc3\xb3, ja que es dedicaven a la persecuci\xc3\xb3 del contraban, a cobrar el cadastre. Possiblement degut als abusos que aquests feien proposant-se en les seves atribucions. En aquesta \xc3\xa8poca els mossos rebien un sou migrat per les dures condicions del seu treball. Tot plegat feia que for\xc3\xa7a membres complementessin el seu sou amb activitats pr\xc3\xa0cticament il\xc2\xb7legals._NEWLINE_Durant la Guerra de la Convenci\xc3\xb3, les esquadres establertes al nord col\xc2\xb7laboraren amb l\'ex\xc3\xa8rcit espanyol com a forces auxiliars organitzant combois de transport de material b\xc3\xa8l\xc2\xb7lic i subministraments per a les operacions militars o com a coneixedors del territori, fent de guies per a l\'ex\xc3\xa8rcit, com a enlla\xc3\xa7os de correu o d\'escorta a les autoritats civils i militars en visites al Principat. Tamb\xc3\xa9 col\xc2\xb7laboraren en la "reubicaci\xc3\xb3" al llarg de Catalunya dels fugitius francesos de la Revoluci\xc3\xb3 Francesa i el Terror (eminentment nobles, religiosos i altres partidaris de Llu\xc3\xads XVI); i eventualment facilitant la seva partida cap a ports italians. Tots aquests immigrants i els fets de la guerra incrementaren la inseguretat tant a camins com a les ciutats, on aquests refugiats i despla\xc3\xa7ats sovint malvivien delinquint. Cap al final de la guerra, decantada cap al b\xc3\xa0ndol franc\xc3\xa8s, les Esquadres es dedicaren a la persecuci\xc3\xb3 dels desertors del b\xc3\xa0ndol espanyol._NEWLINE_Des d\'un punt de vista d\'ordre p\xc3\xbablic els mossos, tamb\xc3\xa9 assistien a actes multitudinaris com s\xc3\xb3n les festes majors, carnavals, professons per al control d\'eventuals aldarulls._NEWLINE_Segons Pi i Arimon el 1850 les Esquadres efectuaren 677 detencions nombre for\xc3\xa7a disminu\xc3\xaft en comparaci\xc3\xb3 a les 2.443 efectuades pel Ter\xc3\xa7 de Catalunya de la Gu\xc3\xa0rdia Civil. D\'aquestes es desglossen la persecuci\xc3\xb3 d\'assassins, lladres, pr\xc3\xb2fugs i fugitius, revolucionaris (p. ex.: carlins), jugadors, \xc2\xabganduls i buscabregues\xc2\xbb, funcions de policia judicial, i falsificadors de moneda (monederos falsos).\n_START_SECTION_\nUniforme i equipament\n_START_PARAGRAPH_\nAl tombant del segle XVIII _NEWLINE_segle\xc2\xa0xviii_NEWLINE_el dels caporals i del primer i segon comandant consistia en casaca i cal\xc3\xa7ons de tela blau turqu\xc3\xad, i vores del mateix color, jup\xc3\xb3 granat amb traus sobreposats amb un trenat de plata als dos costats de la casaca i el jup\xc3\xb3, i a la part de dalt del cal\xc3\xa7ons, botons de caragol, i barret amb gal\xc3\xb3 de plata i escarapel\xc2\xb7la negra. El primer i segon comandant si eren oficials de l\'ex\xc3\xa8rcit, duien l\'escarapel\xc2\xb7la encarnada i el distintiu dels seu grau on correspon. Els mossos usaven un gambeto curt de tela de color blau turqu\xc3\xad, amb traus brodats de seda blanca a ambdues cares i a cada m\xc3\xa0niga quatre alamares de plata. Vestien barret de gal\xc3\xb3 de plata, escarapel\xc2\xb7la negra i malla encarnada, faixa, mitjons i espardenyes._NEWLINE_L\'armament consistia en escopeta llarga, pistoles de baldric i baioneta curta, que duien a la faixa o al baldric. Les armes, municions i vestuari eren pagades pels caporals i mossos. Els comandants primer i segon aix\xc3\xad com els caporals usaven un bast\xc3\xb3 amb empunyadura de plata i espad\xc3\xad de plata, tamb\xc3\xa9 duien escopeta llarga i pistoles a dos usos._NEWLINE_Segons la descripci\xc3\xb3 de Pi i Arimon a mitjan segle\xc2\xa0xix vestien un gambeto de tela blau turqu\xc3\xad, collar\xc3\xad, vores de butxaques i m\xc3\xa0nigues encarnades a les escarselles, amb un cord\xc3\xb3 de seda blanca a la vora, traus de seda; botons de metall blanc, l\'escut de Catalunya brodat als costats del collar\xc3\xad, jaqu\xc3\xa9 d\'indiana, jaqueta de tela blava, mocador de seda negra al coll, pantal\xc3\xb3 blau i espardenyes, barret rod\xc3\xb3 rivetejat de gal\xc3\xb3 estret de plata, escarapel\xc2\xb7la vermella, carabina i canana.'